નવરાશનો અર્થ છે કે તમે જેમાં અત્યંત આનંદ પામો છો એવી પ્રવૃત્તિ. એવી એ નવરાશ પ્રવૃત્તિ-શૂન્ય પણ હોઈ શકે છે. આપણને એવા પણ અનેક લોકો જોવા મળે છે કે જેઓ વાતવાતમાં પોતાને અલિપ્ત કરી દે છે. ઉપસ્થિત હોવા છતાં વાત અને વાતાવરણમાંથી સરકી જાય છે. તેઓ અન્ય મનસ્ક થઈ જતા નથી, પરંતુ તેમની એકાંતપ્રિયતા તેમને વારંવાર સહુથી અલગ કરે છે. એવા લોકોને જ્યારે નવરાશ મળે છે ત્યારે તેઓ કંઈ જ કર્યા વગર પરમ એકાંતને માણે છે. એવા એ એકાંતથી તેઓ ભીતરથી સમૃદ્ધ બને છે.